
Ez volt az első egyetemi Erasmus+ projekt, aminek részese lehettem, izgatottan vártam, hogy Debrecenben lehessek. Január 24-én estefelé száltam fel Székelyudvarhelyen az autóbuszra, amivel Magyarországra indultunk. Berettyóújfaluig vittek el bennünket, sajnos csak átszállással és az arra való hosszas várakozással tudtunk eljutni Debrecenbe. Elég fáradtan érkeztünk meg a bentlakásba vasárnap kora reggel, de aznapra nem volt más dolgunk, így nyugodtan pihenhettünk. 
Az órarendünk hétfőtől a debreceni maradásunk végéig elég sűrű volt, szinte minden nap reggel 8 nyolc órától kezdtünk és késő délutánig az egyetemen maradtunk. Sajnos keveset tudtunk érintkezni az ottani hallgatókkal, mivel nekik akkor nem volt oktatás. Több tanévzáró ceremóniának is szemtanúi lehettünk, mivel Magyarországon ilyenkor ér véget a tanév, leginkább külföldi diákok vettek ezeken részt. Maga az egyetem épülete rendkívül szép belülről, sajnos az első oldalát újították és egy kissé giccses ponyvával takarták le, amire ki volt nyomtatva az épület arculata. Az egyetemet körülvevő parkos részek szintén nagyon szépek, csendesek. Volt lehetőségünk étkezésre és boltba menésre a campuson, ezt nagyra értékeltük.
Az oktatókkal elégedett vagyok. Mindannyian rendkívül jól képesek magyarázni a szakterületükön belül. Ajánlottak látnivalókat és szórakozóhelyeket is a városban, többet meg is látogattunk később. Egyedül Szafkó tanár úrral nem volt lehetőségünk találkozni egy műtétje miatt. 
Venkovits tanár úrral elméletet tanultunk, végeztünk rövidebb gyakorlatokat, illetve kaptunk egy nagyobb projektet. A rövidebb feladatok közé tartozott egy turisztikai reklám feliratozása angolul a SubtitleEdit program használatával. Feliratozásnál jól meghatározott kereteken kell belül dolgozni a fordítónak. Nem csak nyelvileg kell megfeleltetni minél jobban a szöveget, hanem a képernyőre szánt szöveg sajátosságait is figyelembe kell vennie (időzítések, megfelelő hosszúság stb.). Jól megtanulhattuk hogyan járjunk el az audiovizuális fordítási ezen területén, illetve magát a programot is jól megtanultuk kezelni. A nagyobbik projekt alkalmából Xántusz János felfedező egy Borneóról szóló írását kellett angolra fordítanunk, a határidő hazajövetel utánra volt téve. Három fős csapatokban dolgoztunk ezzel a fordítással, volt egy terminológus, egy lektor és egy projektmenedzer, az utóbbi szerep jutott nekem. A fordítás órai részén sok fordítási technikára eső döntésünket indokolnunk kellett, úgy érzem ezzel is jobb fordítók lettünk.
Hudácskó tanárnővel leginkább fordítási gyakorlatot végeztünk az órákon kiadott feladatlapokon. Több dolgot is érintettünk: hogyan birkózik meg egy fordító a tulajdonnevek, a reáliák vagy éppen az idiomatikus kifejezések lefordításával. Szintén indokolnunk kellett az adott fordítási technikák használatát
Csatár tanár úrral elméletet vettünk át. Olyan modelleket vizsgáltunk, amelyek a fordítás folyamatát megmagyarázták meg, illetve arra törekedtek, hogy megtalálják a lehető legjobb megközelítést. Ahogyan megtanultuk, a jelenleg standard megközelítés a Szkoposz elmélet, eszerint a lefordított szöveg a célnyelvi kultúrához és a szöveg kommunikatív szerepéhez kell hogy alkalmazkodjon). Dialektusok, tájszólások fordításáról is beszéltünk, amelyek kultúra- és helyspecifikusak, emiatt nem egyszerű ekvivalenciát teremteni a forrásnyelvi és a célnyelvi változatok között.
A szaktársaimmal közösen elmentünk a Víztorony melletti élményfürdőbe, remekül éreztük magunkat. Én magam jócskán kihasználtam, hogy a városban több mozi is működik. Szórakozóhelyekre is jártunk. Sajnos az ottlétünket szinte végig hideg és eső kísérte, ami a sűrű órarend mellett sokszor elvette a kedvemet a spontán programoktól. A város központja nagyon szép, rengeteg régi épülettel. Furcsamód sok mindenben emlékeztet pár helyre a szülővárosomból.
Összességében nagyon örülök, hogy részt vehettem ezen az Erasmus+ programon, tudnám ajánlani a jövőbeli hallgatóknak. Remélem még résztvevője tudok lenni hasonló programoknak.

